Zanimanje nad ostalinami soške fronte, ki so se v vojnih letih 1915-1917 nakopičile v Posočju, se je na domu Boltarjevih rodilo pred približno tremi desetletji. Na enem od turnih smučanj v krnskem pogorju je Jordan Boltar po naključju naletel na ostanke puške, pištole in avstro-ogrske mačete. Ker se mu je slednja zdela zanimiva, jo je odnesel domov in jo na domačem podstrešju hranil do leta 1994, ko je nanjo naletel sin Rok, kateremu je nepričakovana najdba vzbudila radovednost in zanimanje. Začel je sistematično zbirati ostaline in prebirati ustrezne tovrstne knjige, a na številnih izletih v gore so se nenehno vrstila nova odkritja. Ker je bilo očitno, da bo najdb še veliko več, se mu je porodila zamisel o ureditvi zasebne zbirke, ki ne bi bila zaprtega tipa in namenjena zbiralcem, temveč bi bila javnosti odprta za oglede in bi kot taka pričevala in opominjala na tragiko prve svetovne vojne.